Carsten Hansen (S), 2001-10-24:
Det forslag, vi her i dag skal behandle, omhandler en ændring
af loven om den individuelle boligstøtte.
Gennemføres ændringen, vil uddannelsesøgende på dette område blive ligestillet med pensionister og dermed blive berettiget til en højere støtte, end tilfældet er i dag.
Det er i hvert fald det, der er intentionen med forslaget, så vidt jeg kan læse mig til det. I Socialdemokratiet er vi enige, endda helt enige, i den grundlæggende idé bag forslaget, nemlig at forbedre boligforholdene for unge under uddannelse.
Det er et område, hvor der en række store udfordringer, ikke mindst fordi de seneste års succes med at skaffe flere pladser på de videregående uddannelser har medført en mangel på boligtilbud til unge i universitetsbyerne.
Det skal der naturligvis gøres noget ved.
Men i Socialdemokratiet mener vi imidlertid ikke, at forslaget er den rigtige måde at løse de unges boligproblemer på.
Unge og pensionister står i hver deres ende af livet og har, som vi alle ved, helt forskellige problemer og behov i hverdagen, og derfor har de naturligvis også brug for forskellige løsninger.
Pensionister kan ofte have brug for hjælp til at blive boende i deres egen bolig eller til at erhverve en ældrebolig, hvorimod unge har behov for en ordentlig bolig tæt på deres studiepladser til en overkommelig husleje.
Det er ikke vores opfattelse, at de 200-600 mio. kr., som boligministeren sagde, og som forslaget forventes at koste, alt afhængig af hvor meget der skal regnes med - det står i øvrigt lidt uklart for mig endnu - er bedst brugt på denne måde.
Det vil blot sende de unge ud at lede efter dyrere boliger på et forvejen presset marked, som de så med støtte skal forsøge at mase sig ind på, og det eneste resultat af den øvelse er jo, at vi øger konkurrencen om de boliger, der allerede findes i dag.
Det tror jeg i øvrigt er imod Enhedslistens intentioner, men det er jo det, der vil ske.
Løsningen er for os at se derimod at bygge flere boliger til alle og ikke mindst til de unge.
Ved at øge antallet af ungdomsboliger gør vi det muligt for de unge at få en bolig, der er tilpasset deres specielle behov, og vel at mærke til en husleje, der kan betales med SU eller lærlingeløn.
Jeg og Socialdemokratiet mener faktisk, at de huslejer, der er på kollegierne i dag, er til at betale, når vi snakker om et gennemsnit på 1.300 kr. om måneden.
Regeringens boligpakke giver sammen med kommuneaftalerne en langt bedre mulighed for at give de unge bedre boligforhold, end blot det at øge boligstøtten ville gøre.
Boligpakken gør det også mere attraktivt for kommunerne at opføre ungdomsboliger, ikke kun ved at gøre det traditionelle ungdomsboligbyggeri billigere, men også ved at introducere den nye såkaldte Fælles 4'eren.
Denne nye boligtype vil give små grupper af unge mulighed for at flytte sammen i bofællesskaber, sådan som vi ved, at mange unge ønsker og allerede i dag forsøger i almindelige lejligheder.
Ligeledes er der skabt mulighed for, at kommunerne kan afhjælpe de spidsbelastningsproblemer, vi ser i universitetsbyerne omkring studiestarttidspunktet, ved at etablere midlertidige boliger.
Der er således for os at se andre og bedre løsninger på vej, når det kommer til de specielle boligproblemer, som mange unge står over for.
Ministeren har allerede præsenteret en række forskellige forslag til løsning af de aktuelle problemer, ja, faktisk fremsat dem for Folketinget i dag.